S-1167/2010

Mál þetta, sem dómtekið 20. janúar sl., er höfðað með ákæru útgefinni af ríkislögreglustjóra 20. desember 2010 á hendur A-kk-þgf T-kk-þgf, kt. [...], Birkigrund 48, Kópavogi, fyrir ,,fjárdrátt með því að hafa sem annar eigandi og starfsmaður einkahlutafélagsins Híbýla og skipa, kennitala [...], á tímabilinu 19. janúar 2010 til og með 14. september 2010 dregið sér og notað heimildarlaust í eigin þágu og í þágu einkahlutafélagsins, samtals kr. 6.037.615, sem ákærði fyrir hönd Híbýla og skipa veitti viðtöku 18. janúar 2010 vegna milligöngu í kvótaviðskiptum milli Hafnartanga ehf. og Dodda Ásgeirs ehf., en fjármunina millifærði ákærði af fjárvörslureikningi nr. [...] í eigu Híbýla og skipa, annars vegar yfir á eigin bankareikning nr. [...], og hins vegar yfir á rekstrarfjárreikning nr. [...] í eigu Híbýla og skipa.

Telst þetta varða við 1. mgr. 247. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu Hafnartanga ehf., kt. [...], er þess krafist að ákærði og Híbýli og skip ehf. kt. [...] verði dæmd til að greiða Hafnartanga ehf. in solidum kröfu að fjárhæð kr. 6.000.265, auk vaxta skv. 8. gr. laga um vexti og verðtryggingu nr. 38/2001 frá 19. janúar 2010 þar til mánuður er liðinn frá birtingu skaðabótakröfu þessarar en með dráttarvöxtum skv. 1. mgr. 9. gr. laga nr. 38/2001 frá þeim degi til greiðsludags. Allt að frádregnum kr. 100.000 sem greiddar voru inn á málið 10. september 2010. Einnig er þess krafist að ákærði ásamt Híbýlum og skipum ehf., verði gert að greiða málskostnað að mati dómsins eða samkvæmt síðar framlögðum málskostnaðarreikningi, að viðbættum virðisaukaskatti á málflutningsþóknun

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga. Sækjandi og ákærði tjá sig í stuttu máli um lagaatriði máls og ákvörðun viðurlaga. Ákærði krefst vægustu refsingar sem lög leyfa og lagði sérstaka áherslu á að af heilsufarsástæðum hans, en hann þjáist af sykursýki, þá verði dómurinn skilorðsbundinn. Sækjandi og ákærði lögðu málið að svo búnu í dóm. Lögmaður bótakrefjanda reifar bótakröfu stuttlega. Ákærði hefur ekki mótmælt bótakröfunni.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæðis í ákæru. Engar óskir hafa komið fram um að fram fari aðalmeðferð í málinu.

Ákærði er fæddur í 14. maí 1956 og hefur ekki áður sætt refsingum.

Er refsing ákærða hæfilega ákveðin fangelsi í 6 mánuði. Rétt þykir að fresta fullnustu refsingarinnar og skal hún niður falla að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955

Þá verður ákærði dæmdur til þess að greiða bótakröfu, eins og segir í dómsorði.

Dóm þennan kveður upp S-kk-nf S-kk-nf héraðsdómari.

D ó m s o r ð:

Ákærði, A-kk-nf T-kk-nf, sæti fangelsi í 6 mánuði en fresta skal fullnustu refsingarinnar og hún niður falla að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði skal greiða Hafnartanga ehf. skaðabætur að fjárhæð kr. 6.000.265, auk vaxta skv. 8. gr. laga um vexti og verðtryggingu nr. 38/2001 frá 19. janúar 2010 þar til mánuður er liðinn frá birtingu skaðabótakröfu þessarar en með dráttarvöxtum skv. 1. mgr. 9. gr. laga nr. 38/2001 frá þeim degi til greiðsludags. Allt að frádregnum kr. 100.000 sem greiddar voru inn á málið 10. september 2010. Þá skal ákærði greiða bótakrefjanda 62.750 krónur vegna lögmannskostnaðar við að halda fram skaðabótakröfu með dráttarvöxtum skv. 1. mgr. 9. gr. laga nr. 38/2001 frá 25. febrúar 2011 til greiðsludags.

S-kk-nf S-kk-nf